РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/206-18

26. октобар 2018. године

Б е о г р а д

ЗАПИСНИК

31. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 20. СЕПТЕМБРА 2018. ГОДИНЕ

 Седница је почела у 15 часова и 5 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, заменик председника Одбора, Студенка Ковачевић, Зоран Бојанић, Снежана Р. Петровић, Томислав Љубеновић, Владимир Маринковић и Горица Гајић.

 Седници су присуствовали заменици одсутних чланова Одбора: Станислава Јаношевић (заменик члана Одбора Драгомира Карића), Милимир Вујадиновић (заменик члана Одбора Јелене Мијатовић), Ана Чарапић (заменик члана Одбора Ивана Манојловића), и Снежана Пауновић (заменик члана Одбора Новице Тончева).

 Седници нису присуствовали чланови Одбора Бранислав Михајловић, Дејан Николић, Иван Костић, Војислав Вујић и Здравко Станковић, нити њихови заменици.

 Седници су, на позив председника, присуствовали:Оливера Јоцић, в.д. помоћника министра трговине, туризма и телекомуникација, Невена Субашић, руководилац Групе, Вера Јанковић, руководилац Групе за међународну сарадњу у туризму, Срђан Стевић, самостални саветник у Министарству трговине, туризма и телекомуникација,Снежана Карановић, помоћник министра финансија, Татјана Станић виши саветник у Министарству финансија и Олга Антић Миочиновић, начелник Одељења у Министарству рударства и енергетике.

 На предлог председника, Одбор је већином гласова утврдио следећи

Д н е в н и р е д

 1. Разматрање Предлога закона о потврђивању Одлуке Мешовитог комитета између држава EFTA и Републике Србије број 1/2018 о измени Протокола Б уз Споразум о слободној трговини између држава EFTA и Републике Србије о дефиницији појма „производи са пореклом“ и методама административне сарадње и Одлуке Мешовитог комитета између држава EFTA и Републике Србије број 2/2018 о измени Анекса IV Споразума о слободној трговини између држава EFTA и Републике Србије о олакшавању трговине, који је поднела Влада (број 335-2656/18 од 6. августа 2018. године);

 2. Разматрање Предлога закона о потврђивању Споразума о сарадњи у области туризма између Владе Републике Србије и Савета министара Републике Албаније, који је поднела Влада (број 332-2616/18 од 31. јула 2018. године);

 3. Разматрање Предлога Закона о потврђивању Додатног протокола 5 уз Споразум о измени и приступању Споразуму о слободној трговини у Централној Европи и Одлуке Заједничког комитета Споразума о слободној трговини у Централној Европи број 3/2015 усвојене 26. новембра 2015. године о измени одлуке Заједничког комитета Споразума о слободној трговини у Централној Европи број 3/2013, у вези са Анексом 4 Споразума о слободној трговини у Централној Европи (CEFTA 2006), Протокол о дефиницији појма „производи са пореклом“ и методе административне сарадње из члана 14. ст. 1. и 3, усвојене 20. новембра 2013. године, који је поднела Влада (број 011-2412/18 од 26. јуна 2018. године);

 4. Разматрање Предлога закона о потврђивању Протокола I Споразума о слободној трговини између Републике Србије и Републике Турске и Протокола III о трговини услугама Споразума о слободној трговини између Републике Србије и Републике Турске, који је поднела Влада (број 335-1167/18 од 9. маја 2018. године);

 5. Разматрање Предлога закона о потврђивању Споразума између Владе Републике Србије и Владе Републике Турске о узајамном подстицању и заштити улагања, који је поднела Влада(број 335-846/18 од 2. априла 2018. године);

 6. Разматрање Предлога закона о потврђивању Протокола о измени Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију од 13. октобра 2012. године који је поднела Влада (број 011-504/18 од 6. марта 2018. године);

7. Разматрање Предлога закона о потврђивању Споразума о економској, трговинској и техничкој сарадњи између Владе Републике Србије Владе Државе Катара, који је поднела Влада (број 330-429/18 од 26. фебруара 2018. године);

8. Разматрање Предлога закона о потврђивању Споразума између Републике Србије и Републике Аргентине о трговини и економској сарадњи, који је поднела Влада (број 330-428/18 од 26. фебруара 2018. године);

9. Разматрање Предлога закона о потврђивању Споразума између Републике Србије и Владе Грузије о трговинско-економској сарадњи, који је поднела Влада (број 011-4226/17 од 25. децембра 2017. године);

10. Разматрање Предлога закона о потврђивању Споразума између Владе Републике Србије и Владе Републике Грчке о сарадњи у области туризма који је поднела Влада (број 332-2516/17 од 19. септембра 2017. године);

11. Разно.

 Пре разматрања тачака утврђеног дневног реда, Одбор је већином гласова усвојио записник 30. седнице Одбора.

 На предлог председника, Одбор је већином гласова одлучио да обједини расправу о првој, другој, трећој, четвртој, петој, шестој, седмој, осмој, деветој и 10. тачки дневног реда.

Прва, друга, трећа, четврта, пета, шеста, седма, осма, девета и 10. тачка дневног реда -**Разматрање Предлога закона о потврђивању Одлуке Мешовитог комитета између држава EFTA и Републике Србије број 1/2018 о измени Протокола Б уз Споразум о слободној трговини између држава EFTA и Републике Србије о дефиницији појма „производи са пореклом“ и методама административне сарадње и Одлуке Мешовитог комитета између држава EFTA и Републике Србије број 2/2018 о измени Анекса IV Споразума о слободној трговини између држава EFTA и Републике Србије о олакшавању трговине; Разматрање Предлога закона о потврђивању Споразума о сарадњи у области туризма између Владе Републике Србије и Савета министара Републике Албаније; Разматрање Предлога Закона о потврђивању Додатног протокола 5 уз Споразум о измени и приступању Споразуму о слободној трговини у Централној Европи и Одлуке Заједничког комитета Споразума о слободној трговини у Централној Европи број 3/2015 усвојене 26. новембра 2015. године о измени одлуке Заједничког комитета Споразума о слободној трговини у Централној Европи број 3/2013, у вези са Анексом 4 Споразума о слободној трговини у Централној Европи (CEFTA 2006), Протокол о дефиницији појма „производи са пореклом“ и методе административне сарадње из члана 14. ст. 1. и 3, усвојене 20. новембра 2013. године;** **Разматрање Предлога закона о потврђивању Протокола I Споразума о слободној трговини између Републике Србије и Републике Турске и Протокола III о трговини услугама Споразума о слободној трговини између Републике Србије и Републике Турске; Разматрање Предлога закона о потврђивању Споразума између Владе Републике Србије и Владе Републике Турске о узајамном подстицању и заштити улагања; Разматрање Предлога закона о потврђивању Протокола о измени Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију од 13. октобра 2012. године;** **Разматрање Предлога закона о потврђивању Споразума о економској, трговинској и техничкој сарадњи између Владе Републике Србије Владе Државе Катара; Разматрање Предлога закона о потврђивању Споразума између Републике Србије и Републике Аргентине о трговини и економској сарадњи; Разматрање Предлога закона о потврђивању Споразума између Републике Србије и Владе Грузије о трговинско-економској сарадњи; и Разматрање Предлога закона о потврђивању Споразума између Владе Републике Србије и Владе Републике Грчке о сарадњи у области туризма.**

 Одбор је размотрио Предлог закона о потврђивању Одлуке Мешовитог комитета између држава EFTA и Републике Србије број 1/2018 о измени Протокола Б уз Споразум о слободној трговини између држава EFTA и Републике Србије о дефиницији појма „производи са пореклом“ и методама административне сарадње и Одлуке Мешовитог комитета између држава EFTA и Републике Србије број 2/2018 о измени Анекса IV Споразума о слободној трговини између држава EFTA и Републике Србије о олакшавању трговине и поднео Извештај Народној скупштини.

 У уводним напоменама, представници Министарства трговине, туризма и телекомуникација изнели су да је намера правила о пореклу, који су донети под окриљем Регионалне конвенције о пан-евро-медитеранским преференцијалним правилима о пореклу, да се направи зона трговине у којој ће се моћи вршити дијагонална кумулација порекла и олакшати трговина између земаља које имају потписане споразуме о слободној трговини, као што Србија има са ЕУ, Турском и чланицама ЕФТА. Примена једниствених правила о пореклу повећаће интересовање страних инвеститора, јер се ствара много веће тржиште од сваке земље појединачно, што би требало да доведе до повећања заједничких улагања, односно инвестиција и сарадње у циљу заједничке производње и развијања дугорочних пословних веза. То је основи циљ прве одлуке. Одлука 2/2018 је донета да би се извршила измена Анекса о олакшању трговине – Споразум о слободној трговини између држава чланица ЕФТА и Републике Србије који је потписан 2010. године. У међувремену је усвојен Глобални споразум о олакшању трговине под окриљем Светске трговинске организације, а Анекс је мењан да би се ускладио са новим прописом. Најважнији циљ Анекса измењених правила је да се олакша и убрза трговинска размена и смање трошкови трговине. Потписнице су увиделе користи од споразума о слободној трговини, у виду константног раста размене, тако да ће се Република Србија и даље ангажовати, у сарадњи са државама чланицама ЕФТА, на свему што доприноси даљем развоју односа и расту размене.

 Одбор је размотрио Предлог закона о потврђивању Споразума о сарадњи у облaсти туризма између Владе Републике Србије и Савета министара Републике Албаније и поднео Извештај Народној скупштини.

 Споразум о сарадњи у области туризма између Владе Републике Србије и Савета министара Републике Албаније је потписан 15. маја 2018. године. Важећи споразум између две државе је из 2005. године и пракса је показала да се мора иновирати споразум, у циљу побољшања укупних билатералних односа, економских и свих других између две земље. Сарадња у области туризма са Републиком Албанијом није велика, јер постоје неискоришћени потенцијали. Не постоје званични подаци, односно не постоји увид у туристичку размену са Албанијом, јер се у нашој статистици не прати Албанија посебно. Од споразума се очекује да, када ступи на снагу, утиче на размену података, који су важни за обе земље. Споразум је типски, садржи посебне облике сарадње од значаја за туризам. На основу сарадње са међународним организацијама, предвиђено је подржавање учешћа на сајмовима и дргим догађајима, што доприноси представљању туристичке понуде обе земље, односно анимирање потенцијалних туриста који би посетили Србију и наших туриста који би посетили Албанију. То је правни оквир за потенцијални развој туризма у обе земље.

 Одбор је размотрио Предлог закона о потврђивању Додатног протокола 5 уз Споразум о измени и приступању Споразуму о слободној трговини у Централној Европи и Одлуке Заједничког комитета Споразума о слободној трговини у Централној Европи број 3/2015 усвојене 26. новембра 2015. године о измени Одлуке Заједничког комитета Споразума о слободној трговини у Централној Европи број 3/2013, у вези са Анексом 4 Споразума о слободној трговини у Централној Европи (CEFTA 2006), Протокол о дефиницији појма „производи са пореклом” и методе административне сарадње из члана 14. ст. 1. и 3, усвојене 20. новембра 2013. године и поднео Извештај Народној скупштини.

 Разлози за усвајање овог закона су везани за отклањање препрека у трговини између потписница CEFTA споразума ради даљег јачања економских односа ка економској интеграцији, у циљу даљег олакшања трговине у оквиру CEFTA региона. Циљеви додатног Протокола 5 се тичу поједностављења контрола приликом царињења и смањења формалности, у смислу смањења броја извршених контрола, на основу управљања анализом ризика, уједначавање захтева у вези са царинском документацијом. Размена података између царинских служби CEFTA страна ће се обављати електорнским путем. Поред царинских, у ову размену су укључени и други инспекцијски органи на граници. Битно је међусобно признавање статуса овлашћених привредних субјеката у оквиру CEFTA региона, што је институт у Царинском закону који се тиче олакшица у вези са царинским поступцима. Овлашћени привредни субјекти ће, по Царинском закону, ако имају тај статус имати право на извесна поједностављења у вези са царинским поступцима, односно олакшицама. Оне ће се међусобно признавати у оквиру CEFTA региона. Одлука број 3/2015 представља везу са ПЕН конвенцијом, а истовремено и дерогира ПЕН конвенцију. ПЕН конвенција представља јединствена правила о пореклу где је преузета обавеза да се примењују у свим споразумима о слободној трговини, тако да се правила примењују и са ЕУ, ЕФТА-ом, Турском и CEFTA-ом. Одлуком из 2015. године ће се у CEFTA региону увести пуна кумулација порекла, која за разлику од дијагоналне кумулације, омогућава лакше стицање статуса преференцијалног порекла робе. Са друге стране, укида се један институт који је био за нашу привреду оптерећујући, а то је тзв. забрана повраћаја царине и ослобођења од плаћања царине за неке материјале без порекла који се користе у изради готовог производа са пореклом, а који је намењен извозу. До сада је постајала та забрана, а постоји још увек у другим споразумима, али пошто постоји могућност да се укине у CEFTA, то је урађено овом одлуком, што је повластица и бенефит за привреду, а CEFTA земље су нам најзначајнији трговински партнери.

 Одбор је размотрио Предлог закона о потврђивању Протокола I Споразума о слободној трговини између Републике Србије и Републике Турске и Протокола III о трговини услугама Споразума о слободној трговини између Републике Србије и Републике Турске и поднео Извештај Народној скупштини.

 Споразум о слободној трговини је потписан са Републиком Турском од 1. јуна 2009. године, ступио је на снагу 2010. године, У складу са Споразумом о слободној трговини, од 1. јануара 2015. године међусобна трговина индустријским производима се одвија без наплате царина. Либерализација трговине пољопривредним производима је обухватила само производе биљног порекла и одвијала се у оквиру количинских квота са преферционалном стопом царина. Резултати примене Споразума о слободној трговини од 2010 – 2017. године су позитивни и у посматраном периоду је српски извоз порастао осам и по пута, а укупна трговинска размена са Турском је порасла 4,1 пута. Имајући у виду позитивне резултате примене Споразума о слободној трговини током 2016. и 2017. године вођени су преговори за проширење Споразума са турском страном, тако да је 30. јануара закључен нови Протокол I и Протокол III о трговини услугама са листом посебних обавеза. Циљ измене постојећег Протокола I је био повећање степена либерализације трговине пољопривредно прехрамбеним производима што српској страни омогућава повећање извоза на турско тржиште. Обезбедиће се повећање постојећих квота а за извоз у Турску по преференцијалним стопама царине, као и отварање нових квота са преференцијалним стопама царине. Што се тиче Протокола III о либерализацији трговине услугама, постигнута је прогресивна либерализација, односно међусобно је отворено тржиште услуга и тиме проширена билатерална економска сарадња. Либерализацијом је обухваћен велики број услуга, а апострофирани су сектор телекомуникација, финансија, друмски саобраћај, аудио визуелне услуге и електронска трговина. Биће створени услови за друге бројне услуге које ће добити на значају и утицаће да даљи развој билатералне сарадње.

 Одбор је размотрио Предлог закона о потврђивању Споразума између Владе Републике Србије и Владе Републике Турске о узајамном подстицању и заштити улагања и поднео Извештај Народној скупштини.

 Како су економски, али и политички односи са Турском на узлазној путањи, последњих неколико година расте трговинска размена, а намера је да се направи простор и за раст улагања. Са Републиком Турском је био потписан Споразум о подстицању и заштити улагања, споразум тзв. „старе генерације“, тако да су се обе стране споразумеле у циљу заокруживања институционалног оквира за уређење економске сарадње, али и стварање правног основа за повећање прилива узајамних инсвестиција, да приступе преговорима и да потпишу један споразум „нове генерације“ о узајамном подстицању и заштити улагања. Улагачима обеју држава се гарантује национални третман, третаман најповлашћеније нације и пуна заштита и безбедност њихових улагања. Оно што је битно, посебно за Републику Србију као нето примаоца страних улагања, је да се овим кроз нову генерацију споразума обезбеђује не само заштита права улагача него и права и интереси државе. Страни улагачи су обезбеђени и у случају експропријације, по одређеним правилима која су дефинисана овим споразумом. Расте број страних улагања из Турске, али постоји и простор за њихово повећање и рачуна се да ће овај споразум имати позитиван ефекат.

 Одбор је размотрио Предлог закона о потврђивању Протокола о измени Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију од 13. октобра 2012. године и поднео Извештај Народној скупштини.

 Године 2012, у циљу обезбеђења дугорочног снабдевања тржишта Републике Србије природним гасом, потписан је Споразум између Владе Републике Србије и Владе Руске Федерације о испорукама природног гаса. Такође, Република Србија као пописница Уговора о оснивању Енегетске заједнице, преузела је обавезу да у свој законодавни оквир пренесе одредбе директива ЕУ које се односе на тржиште природног гаса. Споразумом између Владе Републике Србије и Владе Руске Федерације о испорукама природног гаса на тржиште Републике Србије дефинисано је да је гас који се испоручује у складу са овим споразумом намењен искључиво за тржиште Републике Србије. Одредба Споразума у супротности је са захтевима Гасне директиве и са Законом о енергетици који је донет 2014. године. Из тог разлога на предлог РС, сачињен Протокол о измени Споразума, чиме се омогућује да природни гас, који се по овом споразуму испоручује на тржиште Републике Србије, није намењен искључиво тржишту Републике Србије. Протокол је потписан 19. децембра 2017. године у Москви и Руска Федерација је ратификовала Споразум у јануару 2018. године.

 Одбор је размотрио Предлог закона о потврђивању Споразума о економској, трговинској и техничкој сарадњи између Владе Републике Србије и Владе Државе Катара и поднео Извештај Народној скупштини.

 Одбор је размотрио Предлог закона о потврђивању Споразума између Републике Србије и Републике Аргентине о трговини и економској сарадњи и поднео Извештај Народној скупштини.

 Одбор је размотрио Предлог закона о потврђивању Споразума између Владе Републике Србије и Владе Грузије о трговинско-економској сарадњи и поднео Извештај Народној скупштини.

 Разлог за потписивање овог Споразума и за његово потврђивање је намера страна потписница да се институционализује и развија област трговинске и економске сарадње, с обзиром да никад пре тога Србија није имала уговорну регулативу за област економских односа са државом Катар. Влада Републике Србије је Закључком од 3. новембра 2016. године утврдила основ за закључивање Споразума, усвојила текст Споразума и овластила потпредседника Владе Републике Србије и министра трговине, туризма и телекомуникација за његово потписивање. Споразум је потписан у Дохи 7. новембра 2016. године. Користи за нашу земљу су уговорно правно регулисање економских односа и формирање мешовитих међувладних тела. Њихова основна функција је да унапређују билатералну економску трговинску сарадњу, подстичу сарадњу у областима које су у интересу обе стране, раде на олакшавању увоза и извоза индустријских и пољопривредних производа и услуга, подстичу развој пословних контаката, сарадњу разних привредних пословних удружења и слично. Мешовита међувладина тела су присутна у земљама арапског света и у неким другим, тако да је то облик сарадње који заиста може да буде подршка у пословању привредних субјеката обе земље. Слично је и са Грузијом и са Аргентином. Ступањем на снагу овог споразума престаће да важе сви претходни споразуми који више нису у складу са законодавством. Споразуми су испреговарани дипломатским путем, значи није било никаквих додатних трошкова.

 Одбор је размотрио Предлог закона о о потврђивању Споразума између Владе Републике Србије и Владе Републике Грчке о сарадњи у области туризма и поднео Извештај Народној скупштини.

 Велики број грађана Србије летује у Грчкој, али је циљ Споразума да се држављани Грчке привуку да посете Републику Србију. Овим споразумом ставља се ван снаге Споразум из 1959. године, који није представљао неку законску основу која би одговарала потребама савременог туризма. Што се тиче промета, односно броја туриста и броја ноћења које су држављани Грчке остварили у Србији, у 2017. години забележен је пораст долазака из Грчке за 9,1%, што указује да је потребно да се уложе додатни напори за повећање броја грчких туриста. Споразум је типски, садржи све елементе који ће омогућити да се унапреди сарадња у области туризма са Грчком, тако да ће се посебна пажња обратити на туризам специјалних интереса, нарочито у области културног, верског туризма и гастрономији. Ове године Грчка је била земља партнер на нашем сајму туризма у фебруару 2018. године, што је било врло успешно и допринело да се упознају потребе и жеље туриста из Грчке.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- колико је грчких туриста долазило у Србију за претходних неколико година;

- да ли се статистички прати потрошња туриста из Грчке у Републици Србији.

 У одговору на постављена питања, изнето је да не постоје релевантни статистички подаци. Више пута у току године се шаљу упити на терен и тако да се добијају подаци, који нису званични подаци Завода за статистику. Постоји тзв. теоретско рачунање у туризму које показује колика је потрошња свих страних туриста. Међутим, рачуна се и промет у мењачницама, а не морају само странци мењати новац. У процедури су нови закони који треба сваког дана да буду на Влади, којима се раздваја угоститељство и туризам, и којима се уводе нове одредбе које ће помоћи да се дође до егзактних података. Народна банка Србије је званичан извор информација када је у питању трговина услугама. То је нова област која захтева додатни напор, али што се тиче Народне банке Србије, она је у региону далеко најнапреднија када је у питању статистика трговине услугама.

У дискусији су учествовали Снежана Б. Петровић, Владимир Маринковић, Оливера Јоцић, Вера Јанковић, Татјана Станић, Срђан Стевић, Олга Антић Миочиновић и Невена Субашић.

 **1)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Одлуке Мешовитог комитета између држава EFTA и Републике Србије број 1/2018 о измени Протокола Б уз Споразум о слободној трговини између држава EFTA и Републике Србије о дефиницији појма "производи са пореклом" и методама администрaтивне сарадње и Одлуке Мешовитог комитета између држава EFTA и Републике Србије број 2/2018 о измени Анекса IV Споразума о слободној трговини између држава EFTA и Републике Србије о олакшавању трговине.

 За известиоца Одбора на седници Народне скупштине одређена јe Снежана Б. Петровић, председник Одбора.

 **2)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Споразума о сарадњи у облaсти туризма између Владе Републике Србије и Савета министара Републике Албаније.

 За известиоца Одбора на седници Народне скупштине одређена јe Снежана Б. Петровић, председник Одбора.

 **3)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Додатног протокола 5 уз Споразум о измени и приступању Споразуму о слободној трговини у Централној Европи и Одлуке Заједничког комитета Споразума о слободној трговини у Централној Европи број 3/2015 усвојене 26. новембра 2015. године о измени Одлуке Заједничког комитета Споразума о слободној трговини у Централној Европи број 3/2013, у вези са Анексом 4 Споразума о слободној трговини у Централној Европи (CEFTA 2006), Протокол о дефиницији појма „производи са пореклом” и методе административне сарадње из члана 14. ст. 1. и 3, усвојене 20. новембра 2013. године.

 За известиоца Одбора на седници Народне скупштине одређена јe Снежана Б. Петровић, председник Одбора.

 **4)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Протокола I Споразума о слободној трговини између Републике Србије и Републике Турске и Протокола III о трговини услугама Споразума о слободној трговини између Републике Србије и Републике Турске.

 За известиоца Одбора на седници Народне скупштине одређена јe Снежана Б. Петровић, председник Одбора.

 **5)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Споразума између Владе Републике Србије и Владе Републике Турске о узајамном подстицању и заштити улагања.

 За известиоца Одбора на седници Народне скупштине одређена јe Снежана Б. Петровић, председник Одбора.

 **6)** Одбор је, у складу са чланом 155. став 2. Пословника Народне скупштине, једноглсно усвојио Предлог закона о потврђивању Протокола о измени Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију од 13. октобра 2012. године.

 За известиоца Одбора на седници Народне скупштине одређена јe Снежана Б. Петровић, председник Одбора.

 **7)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Споразума о економској, трговинској и техничкој сарадњи између Владе Републике Србије и Владе Државе Катара.

 За известиоца Одбора на седници Народне скупштине одређена јe Снежана Б. Петровић, председник Одбора.

 **8)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Споразума између Републике Србије и Републике Аргентине о трговини и економској сарадњи.

 За известиоца Одбора на седници Народне скупштине одређена јe Снежана Б. Петровић, председник Одбора.

 **9)** Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума између Владе Републике Србије и Владе Грузије о трговинско-економској сарадњи.

 За известиоца Одбора на седници Народне скупштине одређена јe Снежана Б. Петровић, председник Одбора.

 **10)** Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Споразума између Владе Републике Србије и Владе Републике Грчке о сарадњи у области туризма.

 За известиоца Одбора на седници Народне скупштине одређена јe Снежана Б. Петровић, председник Одбора.

11. тачка дневног реда - **Разно.**

У оквиру ове тачке дневног реда није било предлога, питања ни дискусије.

Седница је закључена у 15 часова и 55 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић